Julkaistu: 30.6.2008 17:40 , Päivitetty: 30.6.2008 17:51
Areva sanoo, että aiemmin myöhästymisistä ja viivytyksistä kärsinyt Olkiluodon ydinvoimalan kolmas yksikkö on nyt rakentumassa suunnitelmien mukaan.
Yhtiön viime joulukuussa kertoma uusi valmistumisaikataulu olisi siis toteutumassa. Tuolloin Areva kertoi, että yksikkö olisi valmistumassa kesällä 2011.
– Ydinvoimala on erittäin hyvin aikataulussa kesää 2011 ajatellen. Me olemme hyvin luottavaisia aloitusajan suhteen, sanoi Arevan ydinvoimalayksikön strategiajohtaja Markus Birkhofer tänään konferenssissa Lontoossa.
Olkiluodon uuden yksikön rakentamista ovat piinanneet monet myöhästymiset. Alun perin kolmosyksikön piti valmistua Eurajoelle jo vuonna 2009. Teollisuuden Voima on joutunut rakennusaikaisten viivytysten vuoksi lykkäämään voimalan aloitusaikaa jo viisi kertaa.